
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 
ՀԱՇՎԵՔՆՆԻՉ ՊԱԼԱՏ

Ո Ր Ո Շ ՈՒ Մ

2026 թվականի հունվարի 30-ի թիվ 17-Լ

ՀԱՇՎԵՔՆՆԻՉ ՊԱԼԱՏԻ ԵՎ ԶԱՆԳՎԱԾԱՅԻՆ ԼՐԱՏՎՈՒԹՅԱՆ ՄԻՋՈՑՆԵՐԻ ՄԻՋԵՎ ՀԱՂՈՐԴԱԿՑՈՒԹՅԱՆ ԻՐԱԿԱՆԱՑՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ

Ղեկավարվելով Հաշվեքննիչ պալատի մասին օրենքի 10-րդ հոդվածի 1-ին մասի 11-րդ կետով՝ 
Ո Ր Ո Շ ՈՒ Մ  Է`

1. Սահմանել 	Հաշվեքննիչ պալատի և զանգվածային լրատվության միջոցների միջև հաղորդակցության իրականացման կարգը՝ համաձայն հավելվածի։
2. Սույն որոշումն ուժի մեջ է մտնում հրապարակմանը հաջորդող օրվանից: 


	
 ՀԱՇՎԵՔՆՆԻՉ ՊԱԼԱՏԻ ՆԱԽԱԳԱՀ
	

	


ԱՏՈՄ ՋԱՆՋՈՒՂԱԶՅԱՆ








Հավելված
Հաշվեքննիչ պալատի 2026 թվականի
հունվարի 30-ի թիվ 17-Լ որոշման

ԿԱՐԳ
ՀԱՇՎԵՔՆՆԻՉ ՊԱԼԱՏԻ ԵՎ ԶԱՆԳՎԱԾԱՅԻՆ ԼՐԱՏՎՈՒԹՅԱՆ ՄԻՋՈՑՆԵՐԻ ՄԻՋԵՎ ՀԱՂՈՐԴԱԿՑՈՒԹՅԱՆ ԻՐԱԿԱՆԱՑՄԱՆ

1. ԸՆԴՀԱՆՈՒՐ ԴՐՈՒՅԹՆԵՐ
1. Սույն կարգով սահմանում են Հաշվեքննիչ պալատի (այսուհետ՝ Պալատ) կողմից հրապարակվող տեղեկատվության օգտագործման, Պալատի և զանգվածային լրատվության միջոցների (այսուհետ՝ ԶԼՄ) ու դրանց ներկայացուցիչների միջև հաղորդակցության իրականացման ընթացակարգերը։
2. Պալատը որդեգրում է թափանցիկության և հաշվետվողականության սկզբունքը՝ միաժամանակ ապահովելով հաշվեքննության գործընթացի անկախությունն ու գաղտնիությունը։
3. Սույն կարգի նպատակ է պաշտպանել հանրության՝ ճշգրիտ տեղեկատվություն ստանալու իրավունքը և ապահովել Պալատի մասնագիտական գործունեության անխափան ընթացքը։
4. Պալատի պաշտոնական տեղեկատվական աղբյուրն է հանդիսանում www.armsai.am կայքը։

2. ՏԵՂԵԿԱՏՎՈՒԹՅԱՆ ՕԳՏԱԳՈՐԾՄԱՆ ՊԱՅՄԱՆՆԵՐԸ
5. Պալատի հրապարակած նյութերը, հաշվետվությունները կամ վիճակագրական տվյալները վերահրապարակելիս կամ մեջբերելիս ԶԼՄ-ը պարտավոր են հղում կատարել Պալատին։
6. Արգելվում է տեղեկատվության կամ թվային տվյալների միտումնավոր աղավաղումը, համատեքստից դուրս ներկայացումը կամ այնպիսի մանիպուլյացիաների կիրառումը, որոնք կարող են աղճատել հաշվեքննության վերջնական եզրակացության իմաստը։
7. Արտատպումը թույլատրվում է միայն 100% ճշգրիտ մեջբերման և համատեքստի պահպանման պայմանով։

3.ՓԱՍՏԵՐԻ ԵՎ ՍԵՓԱԿԱՆ ՄԵԿՆԱԲԱՆՈՒԹՅՈՒՆՆԵՐԻ ՀՍՏԱԿ ՏԱՐԱՆՋԱՏՈՒՄԸ
8. Օգտագործողը պարտավոր է հստակորեն առանձնացնել Պալատի հաշվետվություններում առկա կամ դրա ներկայացուցչի կողմից հնչեցված փաստացի տվյալները և եզրակացությունները սեփական մեկնաբանություններից, գնահատականներից և վերլուծական դատողություններից: Անթույլատրելի է լրագրողի սուբյեկտիվ կարծիքը ներկայացնել որպես Հաշվեքննիչ պալատի դիրքորոշում:   
9. Պալատը պատասխանատու է միայն հաշվետվություններում ներկայացվող փաստերի համար: Երրորդ անձանց մեկնաբանությունները նրանց անձնական պատասխանատվությունն են։

4. ԼՐԱԳՐՈՂՆԵՐԻ ՀԱՎԱՏԱՐՄԱԳՐՈՒՄԸ և ՀԱՐՑՈՒՄՆԵՐԸ
10. Պալատի միջոցառումներին մասնակցելու համար լրագրողները հավատարմագրվում են «Զանգվածային լրատվության մասին» օրենքի 6-րդ հոդվածով սահմանված կարգով ։
11. Տեղեկատվություն ստանալու գրավոր հարցումներին Պալատը պատասխանում է «Տեղեկատվության ազատության մասին» օրենքով սահմանված կարգով և ժամկետներում ։

5.ՀԱՐՑԱԶՐՈՒՅՑՆԵՐԻ ԵՎ ՏԵՍԱՀԱՐՑԱԶՐՈՒՅՑՆԵՐԻ ԿԱԶՄԱԿԵՐՊՄԱՆ ՁևԱՉԱՓԸ
12. ԶԼՄ-ը տեսահարցազրույցների կամ բանավոր հարցազրույցների հայտը պետք է ներկայացնեն Պալատին հարցազրույցից  առնվազն 2 աշխատանքային օր առաջ։
13. Պալատն իրավունք ունի պահանջել նախապես սահմանված հարցերի շրջանակը՝ հաշվեքննության մասնագիտական բարդությունից ելնելով ճշգրիտ և փաստարկված տվյալներ տրամադրելու համար։
14. Պալատը կարող է մերժել հարցազրույցի հայտը, եթե հարցադրումները վերաբերում են դեռևս չհաստատված հաշվեքննություններին կամ դուրս են Պալատի լիազորությունների շրջանակից։
15. Տեսահարցազրույցի հատվածների կամ հաշվետվություններից մեջբերումների ցանկացած օգտագործում պետք է ուղեկցվի հղումով ամբողջական տեսահարցազրույցին կամ փաստաթղթին: Արգելվում է տեսանյութի կամ ձայնագրության այնպիսի ընտրողականմոնտաժը, որը հանգեցնում է կամ կարող է հանգեցնել ասվածի իմաստի փոփոխությանը կամ հաշվեքննության արդյունքների վերաբերյալ կեղծ տպավորության ստեղծմանը:
16. Պալատի գործունեության մասնագիտական առանձնահատկություններով և տրամադրվող տվյալների ճշգրտության առաջնահերթությամբ պայմանավորված՝ հարցազրույցի ընթացքում նախապես համաձայնեցված շրջանակից դուրս հարցադրումների դեպքում Պալատի ներկայացուցիչն իրավունք ունի.
· հետաձգել պատասխանը, եթե հարցը պահանջում է թվային տվյալների վերստուգում կամ լրացուցիչ մասնագիտական ուսումնասիրություն .
· առաջարկել գրավոր ձևաչափ՝ տրամադրելով պատասխանը հարցազրույցից հետո՝ գրավոր հարցման կարգով, ճշգրիտ տեղեկատվության փոխանցումն ապահովելու նպատակով.
· մերժել պատասխանը, եթե հարցադրումը վերաբերում է ընթացիկ հաշվեքննությանը կամ պարունակում է քաղաքական ենթատեքստ, որը դուրս է Պալատի՝ որպես անկախ աուդիտորական մարմնի լիազորությունների շրջանակից:

6.ՍԱՀՄԱՆԱՓԱԿՈՒՄՆԵՐԸ ԵՎ ԳԱՂՏՆԻՈՒԹՅՈՒՆԸ
17. Պալատը չի տրամադրում տեղեկատվություն, որը.
1) հանդիսանում է պետական, ծառայողական կամ բանկային գաղտնիք.
2) վերաբերում է ընթացիկ հաշվեքննությանը, որի վերաբերյալ դեռևս չկա Պալատի կողմից հաստատված վերջնական եզրակացություն.
3) պարունակում է անձնական տվյալներ, որոնք թույլ են տալիս նույնականացնել անձին առանց նրա համաձայնության (բացառությամբ օրենքով սահմանված դեպքերի)։
7.ՊԱՏԱՍԽԱՆԱՏՎՈՒԹՅՈՒՆԸ ԵՎ ՀԵՐՔՄԱՆ ԻՐԱՎՈՒՆՔԸ
18. Իրականությանը չհամապատասխանող կամ անճշտություններ պարունակող տեղեկատվության հրապարակման դեպքում Պալատը կարող է իրացնել հերքման կամ պատասխանի իրավունքը։
19. Պարբերաբար ապատեղեկատվություն տարածող կամ մասնագիտական էթիկայի կանոնները խախտող ԶԼՄ-ի նկատմամբ Պալատը կարող է կիրառել հավատարմագրման դադարեցման կամ սահմանափակման ընթացակարգեր։
20. Պալատի կայքից օգտվելը կամ հարցում ուղարկելը նշանակում է սույն պայմանների ընդունում։

8.ՔԱՂԱՔԱԿԱՆ ՆՊԱՏԱԿՆԵՐՈՎ ՕԳՏԱԳՈՐԾՄԱՆ ՍԱՀՄԱՆԱՓԱԿՈՒՄԸ
21. Հաշվեքննիչ պալատի կողմից հրապարակվող տեղեկատվությունը հանրային սեփականություն է և չի կարող օգտագործվել որպես քաղաքական քարոզչության գործիք՝ առանց հստակ նշման, որ Պալատը չի սատարում տվյալ նպատակները։

